Λουίζα Μέι Άλκοτ

Η Λουίζα Μέυ Άλκοτ (αγγλ. Louisa May Alcott, 29 Νοεμβρίου 1832 – 6 Μαρτίου 1888) ήταν Αμερικανίδα συγγραφέας.

 Βιογραφία 
Γεννήθηκε στις 29 Νοεμβρίου 1832 στην Πενσυλβάνια των ΗΠΑ. Μαζί με τις τρεις αδελφές της, Άννα, Ελίζαμπεθ και Μέυ, εκπαιδεύθηκαν από τον πατέρα τους, τον φιλόσοφο και δάσκαλο Έιμος Μπρόνσον Άλκοτ και μεγάλωσαν με τα χριστιανικά «πιστεύω» της μητέρας τους, Άμπιγκεϊλ Μέυ. Οι γονείς τους ενστερνίστηκαν τις αρχές του υπερβατισμού και η Λουίζα μεγάλωσε ανάμεσα σε σημαντικούς διανοούμενους της εποχής, όπως η Μάργκαρετ Φούλλερ, ο Ραλφ Ουάλντο Έμερσον, ο Ναθάνιελ Χώθορν, ο Χένρυ Ντέηβιντ Θόρω και ο Χένρυ Ουόντσγουορθ Λόγκφελλοου. 

Η συγγραφέας πέρασε τα παιδικά της χρόνια στη Βοστώνη και στο Κόνκορντ, μεγάλωσε σαν την πρωταγωνίστρια της, την Τζόσεφιν Μαρτς, παίζοντας όπως τα αγόρια. Η μικρή Λουίζα είχε πάθος για τη γραφή, είχε πλούσια φαντασία και έλεγε ιστορίες στις αδελφές. Έκανε θεατρικές παραστάσεις στο αχυρώνα του σπιτιού τους, που συνήθως έπαιζε τον κακό ρόλο ή την κακιά βασίλισσα.

Η σταδιοδρομία της ξεκίνησε με την ποίηση και διηγήματα σε περιοδικά. Σε ηλικία 22 ετών κυκλοφορεί το πρώτο της βιβλίο "Flower Fables", δηλαδή Μύθοι λουλουδιών. Στη συνέχεια, έκανε βιβλίο τις επιστολές της που έστελνε στο σπίτι της, όταν δούλευε ως νοσοκόμα στον Εμφύλιο Πόλεμο, οπου αρρώστησε και έγραψε το βιβλίο Ιστορίες νοσοκομείου. Το 1867, ο εκδότης της Τόμας Νάιλς της ζήτησε να γράψει ένα μυθιστόρημα για κορίτσια. Από τον Μάιο μέχρι τον Ιούλιο του 1868, έγραψε το κλασικό μυθιστόρημα Μικρές κυρίες, βασισμένο σε προσωπικές της εμπειρίες. Άλλα έργα της είναι τα Ένα ρομαντικό κορίτσι, Μικροί κύριοι, Τα αγόρια της Τζο,Οι μικρές κυρίες παντρεύονται, Το παιδί του τσίρκου, Τα οκτώ ξαδέρφια και τα Διαθέσεις, Εργασία και Ένας Μεφιστοφελής του καιρού μας, τα τρία τελευταία όμως δεν είχαν τόση απήχηση.

Η Άλκοτ έγραψε πάνω από τριάντα βιβλία. 

Στις 6 Μαρτίου 1888 άφησε την τελευταία της πνοή, δύο μέρες μετά τον θάνατο του πατέρα της. Τάφηκε στο Κόνκορντ. Είχε διακριθεί ως συγγραφέας, αν και ονειρευόταν να γίνει ηθοποιός.

 Ελληνικές μεταφράσεις 
 1849: Η κληρονομιά (The Inheritance), το μυθιστόρημα πρωτοεκδόθηκε το 1997 (μετάφ. Γιάννα Μυράτ, εκδ. Καστανιώτης, 2000)
 1866: Πίσω από τη μάσκα (Behind a Mask, or a Woman's Power), με το ψευδώνυμο A. M. Barnard (μτφ. Ξενοφών Μπρουντζάκης, εκδόσεις της εφημερίδας Το Ποντίκι, 2006)
 1866: Μοιραία ερωτική καταδίωξη (A Long Fatal Love Chase), με το ψευδώνυμο A. M. Barnard. Το μυθιστόρημα αυτό πρωτοεκδόθηκε το 1995 (μτφ. Μαρία Κράλλη, εκδ. Καστανιώτης, 1996)
 1868: Μικρές κυρίες (Little Women, or Meg, Jo, Beth and Amy) (μτφ. Ρένα Χατχούτ, εκδ. Καστανιώτης, 1995, έκδοση για ενήλικες)
 1869: Οι μικρές κυρίες παντρεύονται (Good Wives), συνήθως αυτό το δεύτερο μέρος εκδίδεται μαζί με το πρώτο (μτφ. Γ. Τσουκαλάς, εκδ. Άγκυρα, α΄ έκδοση 2006, για παιδιά Ρένα Ρώσση - Ζαΐρη για τις εκδ. Μίνωας, α΄ έκδ. 1994 με τίτλο "Οι μικρές κυρίες μεγαλώνουν", για παιδιά)
 1870: Ένα ρομαντικό κορίτσι (An Old Fashioned Girl) (μτφ. Γιώργος Τσουκαλάς, εκδ. Άγκυρα, 2006, έκδοση για παιδιά)
 1874: Μικροί κύριοι (Little Men: Life at Plumfield with Jo's Boys) (μτφ. Βασίλης Μουστάκης, εκδ. Παπαδημητρίου, 1989, έκδοση για παιδιά)
Παραπομπές

 Εξωτερικοί σύνδεσμοι 


Κατηγορία:Αμερικανοί ποιητές
Κατηγορία:Αμερικανίδες μυθιστοριογράφοι
Κατηγορία:Αμερικανοί διηγηματογράφοι
Κατηγορία:Συγγραφείς παιδικής και νεανικής λογοτεχνίας
Κατηγορία:Αμερικανοί νοσηλευτές